ETE วิ่งแรง 3 วันติด! โบรกฯแนะ “ซื้อ” ลุ้นกำไรปีนี้โตเกือบเท่าตัว
ETE วิ่งแรง 3 วันติด! บวกต่ออีก 2.30% ล่าสุด ณ เวลา 14.56 น. ราคาอยู่ที่ 4.44 บาท บวก 0.10 บาท หรือ 2.30% สูงสุดที่ 4.56 บาท ต่ำสุดที่ 4.38 บาท มูลค่าซื้อขายที่ 188.73 ล้านบาท โบรกฯ แนะ “ซื้อ” ชูเป้า 5.06 บาท คาดกำไรปีนี้โตเกือบเท่าตัว หลังรับรู้รายได้เต็มปีจากธุรกิจพลังงานแสงอาทิตย์ กำลังการผลิต 16.45MW 
20 มิ.ย. 2560

ผู้สื่อข่าวรายงานว่า ราคาหุ้นบริษัท บูรพา เทคนิคอล เอ็นจิเนียริ่ง จำกัด (มหาชน) หรือ ETE ณ เวลา 14.56 น. ราคาอยู่ที่ 4.44 บาท บวก 0.10 บาท หรือ 2.30% สูงสุดที่ 4.56 บาท ต่ำสุดที่ 4.38 บาท มูลค่าซื้อขายที่ 188.73 ล้านบาท ขณะที่ดัชนีตลาดหุ้นไทยโดยรวมลบ 0.03%

โดยนายไรวินท์ เลขวรนันท์ ประธานเจ้าหน้าที่บริหาร ETE เปิดเผยว่า บริษัทร่วมกับสหกรณ์การเกษตรยื่นข้อเสนอขายไฟฟ้าในโครงการโซลาร์ฟาร์มส่วนราชการและสหกรณ์การเกษตรเฟสที่ 2 ซึ่งผ่านคุณสมบัติในรอบแรกทั้งหมดคิดเป็นกำลังการผลิต 40 เมกะวัตต์ ซึ่งจะต้องรอผลการจับสลากอีกครั้งในวันที่ 26 มิ.ย. 60
อย่างไรก็ตาม ปัจจุบันธุรกิจพลังงานไฟฟ้าแสงอาทิตย์ยังไม่ถือว่าเป็นธุรกิจหลักของบริษัท ซึ่งเป็นธุรกิจที่ช่วยเสริมความยั่ยืนในระยะยาวให้กับบริษัท ส่วนโครงการโซลาร์ฟาร์มหน่วยงานราชการบริษัทไม่ได้มีโครงการที่ยื่นเข้าไปในครั้งนี้
“บริษัทไม่ได้คาดหวังจำนวนเมกะวัตต์ที่ได้จากผลการจับฉลาก เพราะเป็นสิ่งที่คาดเดาไม่ได้ แต่หหากบริษัทถูกจับสลากได้ขึ้นมาก็ถือว่าเป็นปัจจัยที่ช่วยส่งเสริมผลการดำเนินงานของบริษัทตั้งแต่ปีหน้าเป็นต้นไป โดยเฉพาะในแง่ของกำไร”นายไรวินท์ กล่าว
 
ด้านบล.โกลเบล็ก ระบุในบทวิเคราะห์ แนะนำ “ซื้อ” ราคาเป้าหมาย 5.06 บาท/หุ้น โดยคาดกำไรปี 60 อยู่ที่ 61 ล้านบาท เพิ่มขึ้น 97%จากปีก่อน (ยังไม่ได้รวมโซลาร์สหกรณ์ เฟส2 และงานประมูลสายส่งของกฟผ.) โดยได้รับแรงหนุนหลักจากธุรกิจพลังงานแสงอาทิตย์กำลังการผลิต 16.45MW ที่รับรู้รายได้เต็มปี
ซึ่งฝ่ายวิจัยประเมินว่าจะสร้างกำไรราว 30-40 ล้านบาท/ปี หรือคิดเป็น 50-65% ของประมาณการกำไรทั้งปี ขณะที่ปี 61 คาดว่ากำไรจะอยู่ที่ 67 ล้านบาทเติบโต 9% จากช่วงเดียวกันของปีก่อน โดยยังไม่ได้รวมงานโซลาร์สหกรณ์ เฟส 2 และงานประมูลสายส่งของกฟผ. ในประมาณการซึ่งจะเป็นอัพไซด์ในอนาคต